พลเอกประยุทธ์ จันทร์โอชา นายกรัฐมนตรีกล่าวตอนหนึ่งในงานวันข้าวและชาวนาแห่งชาติ ว่า ทุกวันนี้สังคมมีปัญหาไปหมดโดยเฉพาะสังคมโซเชียลมีเดีย ที่ตอบโต้กันไปมา ซึ่งไม่เห็นว่าจะมีสาระอะไร สิ่งที่ดีๆพูดออกไปถูกล้มหมดทุกเรื่อง เป็นเพราะการเมืองและความเพลิดเพลินในการเล่นโซเชียลอย่างไม่มีความรับผิดชอบ ย้ำ อย่าให้การเมืองเป็นตัวนำต้องใช้สติปัญญาและความคิดของตนเองในการทำงาน พร้อมยืนยันว่าไม่เคยได้รับผลประโยชน์จากข้าว เพราะนั่งเป็นประธานคณะกรรมการข้าวด้วยตนเอง และเข้าร่วมประชุมทุกครั้ง อะไรที่ไม่เห็นว่าดีก็ไม่อนุมัติ อย่าไปมองว่าฝ่ายใดจะได้ประโยชน์เพราะทุกอย่างเปิดเผยทั้งหมด ส่วนบางคนที่เคยประมูลข้าวได้และต่อมาประมูลไม่ได้ ก็ว่ารัฐบาลไม่มีความเป็นธรรม และนำเงินจากการประมูลข้าวไปใช้ทำการเมือง สิ่งเหล่านี้ถูกกล่าวหาจนเละไปหมด พร้อมกันนี้ขอให้เชื่อใจพลเอกประยุทธ์ว่าที่เข้ามาเป็นนายกรัฐมนตรีไม่ทำสิ่งที่ไม่ถูกต้องแน่นอน ถึงแม้ไม่ได้เป็นนายกรัฐมนตรีก็ไม่ทำ เพราะไม่เคยทรยศต่อประเทศชาติ ขอให้จำคำพูดนี้ไว้